Komisijos reglamentas (EB) Nr. 2491/96
1996 m. gruodžio 23 d.
iš dalies keičiantis Reglamentą (EEB) Nr. 2658/87 dėl tarifų ir statistikos nomenklatūros bei dėl Bendrojo muitų tarifo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistikos nomenklatūros bei dėl Bendrojo muitų tarifo [1] su paskutiniais pakeitimais, padarytais Komisijos reglamentu (EB) Nr. 1734/96 [2], ypač į jo 9 straipsnį,
kadangi Komisijos reglamentas (EB) Nr. 2564/95 [3] nustato priemones dėl klasifikavimo Kombinuotoje nomenklatūroje gaminių, kuriuose yra CD-ROM disko suklys ir garso bei vaizdo atkūrimo kompiuteryje (daugialypėje terpėje) sistema;
kadangi priėmus 1995 m. gruodžio 22 d. Komisijos reglamentą (EB) Nr. 3009/95, iš dalies pakeičiantį Tarybos reglamento (EEB) Nr. 2658/87 1 priedą [4], nuo 1996 m. sausio 1 d. įsigaliojo suderintos sistemos nomenklatūros pakeitimai, padaryti atsižvelgiant į 1993 m. liepos 6 d. Muitinių bendradarbiavimo tarybos rekomendacijas; kadangi be kitų pakeitimų suderintos sistemos nomenklatūros 84 skirsnyje buvo įtraukta nauja pastaba 5 (D), kuri gali turėti įtakos kai kuri gaminių, kurie vienu metu gali būti automatinio duomenų apdorojimo mašinų diskiniai atminties įrenginiai ir atlikti vieną ar daugiau kitų funkcijų, klasifikavimui;
kadangi, taikant skirsnio 5 (E) pastabą, gali būti sunku atskirti kompaktinius diskus, atliekančius specialią funkciją, išskyrus duomenų apdorojimą, nuo kompaktinių diskų, skirtų CD-ROM kaupikliams, garso CD ir foto CD, kurie tuo pačiu yra atminties įrenginiai pagal 5 (D) pastabą;
kadangi, siekiant vienodo Kombinuotosios nomenklatūros taikymo, turėtų būti patikslinta termino "optiniai diskiniai atminties įrenginiai" taikymo sritis; kadangi dėl to Kombinuotosios nomenklatūros 84 skirsnyje reikėtų įterpti papildomą pastabą; kadangi reikėtų atitinkamai iš dalies pakeisti Reglamentą (EEB) Nr. 2658/87;
kadangi šis reglamentas taikomas prie Reglamento (EB) Nr. 2564/95 pridėtos lentelės 2 ir 3 punktuose minimiems gaminiams;
kadangi šiame reglamente numatytos priemonės atitinka Muitinės kodekso komiteto Tarifų ir statistinės prekių nomenklatūros skyriaus nuomonę,
PRIĖMĖ ŠĮ REGLAMENTĄ:
1 straipsnis
Kombinuotosios nomenklatūros, kuri yra Reglamento (EEB) Nr. 2658/87 priedas, 84 skirsnyje įterpiama tokia papildoma pastaba:
"2. 84717051 subpozicija taip pat taikoma CD-ROM diskasukiams, kurie yra automatinio duomenų apdorojimo mašinų atminties įrenginiuose ir susideda iš diskasukio dalių, skirtų CD-ROM, garso CD ir foto CD signalams ieškoti bei nustatyti ir turi prijungimo lizdą ausinėms, garso reguliavimo rankenėlę ir paleidimo/stabdymo mygtuką."
2 straipsnis
Prie Reglamento (EB) Nr. 2564/95 pridėtos lentelės 2 ir 3 punktai panaikinami.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1997 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 23 d.